Foto: telegraph.co.uk Buyuk Britaniyaning Brexit ishlari bo‘yicha vaziri Devid Devis mamlakatning YeIdan chiqishi bilan bog‘liq hujjatlarni maxsus chemodanda olib yuradi. U tashqi elektromagnit maydonlardan himoyalangan bo‘lib, xorijiy josuslardan asrash maqsadida shunday chora ko‘rilgan, deb yozadi Telegraph gazetasi. Nashrning yozishicha, chemodan Faradey qafasi bilan jihozlangan bo‘lib, u tashqi elektromagnit maydonlar ta’siridan saqlaydi. U, shuningdek, barcha turdagi simsiz, GPS va Wi-Fi signallarini qaytaradi. Bu esa, chemodan ichida saqlanayotgan ma’lumotlarni o‘g‘irlanishdan saqlash imkonini beradi. Vazir, ehtiyotkorlik sifatida Apple kompaniyasining qo‘l soatlarini Garmin soatiga almashtirgan. U smart soatdagi mikrofon orqali uni tinglashlaridan xavfsiragan.